[Foto’s] Vergelykende toets: Een modern, een getrou, selfde resultaat?Die Toyota Etios Sprint en die Renault Sandero (Foto: Toyota) In Suid-Afrika betaal ons nogal baie vir ons motors. Dit is te danke aan verskeie invoerbelastings en so aan. In die laat 2000’s het die ekonomie ineengestort, die kredietwet is aangepas en oornag is talle Suid-Afrikaners buite die bereik van ŉ nuwe voertuig. Vervaardigers het hierop gereageer. Modelle soos die Polo Vivo, Figo ensovoorts word in goedkoper lande gebou en hierheen ingevoer as goedkoper rygoed. ŉ Heeltemal voldoende luikrug met ŉ paar luukse truuks is nie iets om jou neus voor op te trek as hy minder as R200 000 kos nie. Renault en Toyota benader die kompakte luikrugklas van verskeie kante. Toyota het met ŉ eenvoudige, betroubare atmosferiese 1,5 viersilinderpetrolenjin gegaan. Renault het besluit op ŉ 900 cc driesilinderturbopetrol enjin. Albei bied 66 kW. Die Toyota 132 Nm en die Renault 135 Nm. So te sê dieselfde. Die Renault is net-net vinniger van 0 tot 100 km/h in 11,1 sek teenoor die Etios se 11,3 sek. Die Renault is skrams vinniger met 168 km/h en die Etios 165 km/h. As ons na die krag en spoed kyk, is dié voertuie baie naby aan mekaar – maar verder verskil hulle eintlik baie. Renault se Sandero Stepway is modern en lekker toegerus. Daar is navigasie en leerbekleedsel. Die draadloos het Bluetooth en ŉ mens kry oor die algemeen die indruk dat die voertuig propvol “gadgets” is, tot spoedbeheer. Aitsa. Baie oulik in dié klas, en puik toegerus vir die prys. Die enjin is gretig en die ratverhoudings heeltemal voldoende. Die dakrelings veroorsaak bietjie windgeraas, maar niks wat ŉ mens sal mal maak nie. Ek dink die Renault is ŉ puik pakket, behalwe vir die sitplekke. Dit bied geen ondersteuning nie en maak jou boude vinnig lam. Ek verkies beslis die Etios se groter en harder sitplekke. Die Etios sou nog nooit sommer ŉ skoonheidskompetisie wen nie, maar die nuwe Sprint-model lyk baie beter as sy voorganger – soos ons ná die bekendstelling berig het. Die Etios Sprint het ŉ nuwe voorbuffer en sierwiele. Dit maak ŉ reuseverskil aan die aansig van die voertuig. Die binneruim is ook eenvoudig uitgelê. Die draadloos het ook Bluetooth vir jou telefoon of musiek, maar hier is nie spoedbeheer of navigasie nie. Die sitplekke sit baie lekker en maak ŉ mens nie moeg op die langpad nie. Die binneruim is effe stiller as die Renault s’n teen snelwegsnelhede. Wat beïndruk is die enjin en ratkas. Dit voel baie sterker as wat dit op papier sê, en – as jy die Etios hard ry, word hy nie swaar op brandstof nie. Ek dink om die gekombineerde siklus sal die Etios en die Sandero die selfde brandstofverbruik bied. Een ding wat pla op die Etios is die twee verskillende teksture wat op die paneelbord gebruik word, dit laat dit goedkoop en na laslappies lyk. Albei motors ry lekker en is sag geveer. Padhouvermoë is heeltemal in die kol vir só motor. Albei bied goeie waarde vir geld maar die Sandero se spesifikasievlak maak dit ŉ beter waarde vir geld opsie, al is hy effe duurder. Menings gaan verskil, maar vandag bestee ek my geld op die Etios. As Renault die sitplek verbeter op die Sandero kry hulle my geld. Dié twee vergelyk só: 2 jaar/ 30 000km diensplan 2 jaar/ 30 000km diensplan